32004R1464
L 270/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1464/2004 НА КОМИСИЯТА
от 17 август 2004 година
относно разрешението за 10 години на използването на Monteban при храненето на животни, добавка от групата на кокцидиостатиците и други медицински вещества
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), и по-специално член 9ж, параграф 5, буква б) от нея,
като има предвид, че:
(1)
В съответствие с Директива 70/524/ЕИО, кокцидиостатиците, включени в приложение I към същата тази директива преди 1 януари 1988 г. бяха разрешени временно, считано от 1 април 1998 г., и бяха прехвърлени към глава I от приложение Б с оглед тяхното преразглеждане като добавки, свързани с отговорно лице за пускането им в обращение. Продуктът с наразин, Monteban, е добавка, която принадлежи към групата „Кокцидиостатици и други медицински вещества“, изброени в глава I от приложение Б към Директива 70/524/ЕИО.
(2)
Лицето, отговорно за пускането в обращение на Monteban, подаде заявление за разрешение и досие, в съответствие с член 9ж, параграф 2 и член 9ж, параграф 4 от същата тази директива.
(3)
Член 9ж, параграф 6 от Директива 70/524/ЕИО разрешава автоматичното продължаване на периода на разрешението за въпросните добавки, докато Комисията вземе решение в случаите, когато поради причини извън контрола на притежателя на разрешението, не може да се вземе решение по отношение на определено заявление преди крайната дата на валидност на разрешението. Тази разпоредба е приложима към разрешението на Monteban. На 26 април 2001 г. Комисията поиска от Научния комитет по хранене на животните пълен анализ на риска и съответно това искане беше прехвърлено към Европейския орган за безопасност на храните. По време на периода за преразглеждане бяха направени няколко искания за допълнителна информация, които направиха невъзможно преразглеждането да се завърши в рамките на периода от време, който се изисква по силата на член 9ж.
(4)
Научният панел за добавките и продуктите или веществата, които се използват при храненето на животните, прикрепен към Европейския орган за безопасност на храните, представи положително становище по отношение на сигурността и ефикасността на Monteban, когато се използва при пилета за угояване.
(5)
Преразглеждането на Monteban, проведено от страна на Комисията, показва, че съответните условия, посочени в Директива 70/524/ЕИО са изпълнени. Следователно Monteban трябва да бъде разрешен за 10 години като добавка с разрешение, свързано с отговорно лице за пускането им в обращение, и трябва да бъде включен в глава I от списъка, посочен в член 9у, буква б) от същата тази директива.
(6)
След като разрешението на добавката вече ще включва отговорно лице за пускането ѝ в обращение, и това разрешение заменя предишното, което не включва наличието на определено лице, е удачно второто да се заличи.
(7)
Тъй като няма причини с оглед безопасността, които да налагат незабавното изтегляне на продукта наразин от пазара, е удачно да се разреши преходен период от шест месеца за освобождаването от наличните складови наличности от добавката.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Глава I от приложение Б към Директива 70/524/ЕИО се изменя, както следва:
добавката наразин, която принадлежи към групата „Кокцидиостатици и други медицински вещества“, се заличава.
Член 2
Добавката Monteban, която принадлежи към групата „Кокцидиостатици и други медицински вещества“, както е посочено в приложението към настоящия регламент, се разрешава за употреба при храненето на животните, при условията, заложени в същото това приложение.
Член 3
Разрешава се период от шест месеца от влизането в сила на настоящия регламент, за да се изчерпят съществуващите количества на склад от веществото наразин.
Член 4
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 август 2004 година.